**Až 41% ľudí, ktorí prekonali COVID-19, nemalo žiadne príznaky. Či sa s nákazou stretli, sa zisťovalo u viac ako 10 000 poistencov**

Bratislava 8. septembra 2020

**Spoločnosť Alpha medical a zdravotná poisťovňa Dôvera v júni spustili bezplatné testovanie na protilátky na ochorenie COVID-19. Za necelé tri mesiace túto možnosť využilo viac ako 10-tisíc poistencov Dôvery. Nemenej dôležitým úspechom vzájomnej spolupráce je výrazne vyššia účasť poistencov na preventívnych prehliadkach u všeobecných lekárov pre dospelých. Poisťovňa aj laboratóriá sa vzhľadom na záujem verejnosti a súčasnú epidemiologickú situáciu rozhodli predĺžiť testovanie až do konca októbra.**

Podľa reprezentatívneho online prieskumu agentúry MNFORCE na vzorke 1000 respondentov sa druhej vlny koronavírusu stále obáva viac ako polovica Slovákov. Ich počet klesol zo 64 % v júni na 55 % v auguste. Rovnaký prieskum potvrdil vysoký záujem o testovanie na protilátky na COVID-19: prejavili ho približne dve tretiny obyvateľov.

„*Domnievame sa, že mierne klesajúci trend obáv z ochorenia je dôkazom, že ľudia si na život s koronavírusom do istej miery zvykli. Sú menej ostražití, čo môže viesť k tomu, že podceňujú dodržiavanie hygienických a bezpečnostných zásad. V konečnom dôsledku to zvyšuje riziko šírenia ochorenia COVID-19. Zvlášť v čase, keď sa tisícky ľudí vrátili z dovoleniek doma aj v zahraničí a školy sa zaplnili žiakmi a študentmi. Počet nakazených dramaticky rastie a p*o*sledné štatistické údaje to každým dňom potvrdzujú,*“ vysvetľuje Martin Kultan, generálny riaditeľ zdravotnej poisťovne Dôvera.

Od začiatku leta, keď na Slovensku výrazne klesal počet testovaných, spustila Dôvera s laboratóriami Alpha medical spoločný projekt testovania prítomnosti protilátok na COVID-19. Za takmer tri mesiace (od 16. júna do 7. septembra) absolvovalo bezplatný test metódou Elisa viac ako 10-tisíc poistencov Dôvery. Test z krvi odobratej počas štandardnej preventívnej prehliadky odhalil, či v nej majú protilátky, a teda či mohli ochorenie v ostatných mesiacoch prekonať, aj keď sa cítili zdraví, respektíve nemali jeho príznaky.

Pri vzorke 10 100 vyšetrených ide zatiaľ o jedno z najrozsiahlejších testovaní presnou metódou Elisa v celej Európe.

„*Môžeme povedať, že do konca leta sa s koronavírusom stretlo ´len´ necelé percento Slovákov, a to aj z dôvodu veľmi prísnych opatrení zavedených na jar,“* konštatuje generálny riaditeľ siete laboratórií Alpha medical Peter Lednický. Najviac zasiahnuté boli skupiny od 40 rokov, pričom celkovo najvyšší bol počet nakazených v skupine seniorov od 60 rokov. Zaujímavosťou je, že v pomere na počet obyvateľov nebolo najviac infikovaných novým koronavírusom v Bratislave, ale v Žilinskom a Trnavskom kraji.

Výsledky boli konzultované aj s Fakultou matematiky, fyziky a informatiky Univerzity Komenského v Bratislave. Doc. Mgr. Richard Kollár, PhD. a Mgr. Katarína Boďová, PhD. zohľadnili špecificitu testu 99,24 %. „*Pri predpoklade nezávislosti testovania možno predbežne odhadovať skutočnú mieru výskytu prítomnosti protilátok IgG v skúmanej vzorke nasledovne:*

***Celá vzorka*** *0,89 % (95-percentný interval spoľahlivosti 0,72 - 1,07)*

***20-39 rokov*** *0,00 % (IS 0,00 - 0,24)*

***40-59 rokov*** *1,16 % (IS 0,88 - 1,43)*

***60-80 rokov*** *1,64 % (IS 1,29 - 1,99)*

***80 a viac rokov*** *1,70 % (IS 0,00 - 3,55),“ s*presnili matematici.

Dôležitá správa, ktorá môže zohrať rolu v druhej – už prebiehajúcej – vlne, je to, že až 41 % ľudí o nákaze vôbec nevedelo, pretože nepociťovali žiadne príznaky.

„*Fakt, že distribúcia ochorenia medzi obyvateľstvom bola zatiaľ na úrovni necelého jedného percenta, nahráva scenáru, že druhá vlna koronavírusu bude oveľa silnejšia. Kým na jar bola zatvorená celá krajina, momentálne sa takéto drakonické opatrenia neočakávajú. A teda je zrejmé, že prenos bude oveľa vyšší,“* vysvetľuje Peter Lednický.

O tom, že testovanie obyvateľov má počas epidémie obrovský význam, je presvedčený aj riaditeľ Slovenského tropického inštitútu Vladimír Krčméry: *„Každé testovanie je benefit pre predvídanie ďalšieho scenára. Bez neho by sme ani náhodou nevedeli odpovedať na otázky, ako sa vírus bude správať.“*

O bezplatné testovanie bol medzi poistencami Dôvery obrovský záujem. Potvrdili to aj samotní lekári, ktorí v uplynulom období evidovali vyšší záujem pacientov objednať sa na preventívnu prehliadku práve v súvislosti s možnosťou absolvovať test zadarmo.

Rozhodnutie spojiť testovanie na protilátky na spomenuté ochorenie s preventívnou prehliadkou u všeobecného lekára pre dospelých sa ukázalo ako správne. Dôvera zaznamenala od spustenia projektu u svojich poistencov zvýšený záujem o prevenciu. Kým v apríli sa účasť na preventívnych prehliadkach dostala pre protiepidemiologické opatrenia na svoje minimum, v júni a júli ich počet narástol a dokonca prevýšil letné mesiace z predchádzajúcich rokov. Pritom nárast počtu preventívnych prehliadok bol takmer o 20 % vyšší u lekárov, ktorí boli do projektu bezplatného testovania zapojení, oproti tým, ktorí testovanie na protilátky na COVID-19 svojim pacientom nevykonávali.

„*Stále platí, že prevencia je najúčinnejšia forma liečby. Pomáha zachytiť skoré štádia závažných ochorení a nastaviť vhodnú liečbu.* *Preto sme radi, že sa nám okrem* *dôležitých dát o závažnom koronavírusovom ochorení a jeho takzvanej distribúcii medzi populáciou podarilo zvýšiť účasť našich poistencov na preventívnych prehliadkach,“* povedal generálny riaditeľ Dôvera Martin Kultan.

Dôvera a Alpha medical sa vzhľadom na veľký záujem zo strany poistencov a terajšiu epidemiologickú situáciu na Slovensku rozhodli predĺžiť možnosť absolvovania bezplatného testu na protilátky v rámci preventívnej prehliadky až do 31. októbra. Benefit je určený poistencom Dôvery, ktorí majú tento rok nárok na preventívnu prehliadku u svojho všeobecného lekára pre dospelých a ešte ju neabsolvovali. Zároveň musel ich lekár v čase spustenia projektu spolupracovať s laboratóriami Alpha medical.

**Základné informácie o bezplatnom testovaní:**

* Poistenci Dôvery môžu bezplatné testovanie protilátok na COVID-19 v krvi absolvovať do 31. októbra počas štandardnej preventívnej prehliadky u svojho všeobecného lekára pre dospelých.
* Podmienkou je, aby mali v tomto roku na ňu zo zákona nárok a ešte ju neabsolvovali, pričom zároveň ich lekár k 16. júnu spolupracoval s laboratóriami Alpha medical.
* Všetky potrebné údaje o testovaní sú pre poistencov k dispozícii na webovej stránke [www.dovera.sk/korona](http://www.dovera.sk/korona).
* Test s pravdepodobnosťou viac ako 98 % odhalí, či koronavírus prekonali, či má ich telo vytvorené protilátky, a teda či sú potenciálne chránení proti ďalšej nákaze.

Poisťovňa aj laboratóriá sa zároveň dohodli na predĺžení možnosti využiť rozšírené testovanie protilátok na koronavírus so zľavou 25 % z ceny testu, a to až do 31. decembra 2020. Testovanie môžu využiť všetci poistenci Dôvery starší ako 10 rokov. Testovanie u nich odhalí, ako sú na tom celkovo s imunitou, či ochorenie COVID-19 prekonali, ale aj to, či sa prípadne práve nachádzajú v jeho akútnej fáze. Všetky informácie nájdu záujemcovia na stránke poisťovne.